Imtella' Novembru 16, 2021 Rapport: Massimo Axisa Ktieb ġdid b'10 stejjer qosra, bl-isem ta' 'Noħlom li xi darba', huwa intiż li jressaq iċ-ċittadin eqreb tal-UE u dak li tirrappreżenta. L-istejjer, b'kitba ta' Clare Azzopardi, huma mmirati għal żgħażagħ ta' bejn l-14 u l-15-il sena, u ġew ippubblikati flimkien mal-Aġenzija għas-Servizzi Ewropej f'Malta. 'Noħlom li xi darba'… dan huwa l-isem ta' ktieb ġdid li ġie ppubblikat mill-Aġenzija għas-Servizzi Ewropej f'Malta bil-għan li jiffamiljarizza liż-żgħażagħ Maltin mal-UE u l-opportunitajiet li toffri. Il-ktieb jinkludi 10 stejjer differenti dwar grupp ta' ħbieb, miktuba mill-awtriċi Clare Azzopardi. Hija qalet li l-istejjer maħsuba biex joħorġu aktar fid-deher il-valuri tal-UE u x'opportunitajiet ta' tagħlim u xogħol jeżistu. Il-Kap Eżekuttiv tal-Aġenzija għas-Servizzi Ewropej f'Malta, Mandy Falzon, qalet kif inizjattiva bħal din twassal għal UE iktar qrib taċ-ċittadini tagħha. "Il-ħsieb warajh huwa li permezz ta' dawn l-istejjer qosra miktuba minn Clare Azzopardi, rajna kif inħarsu lejn udjenza iżgħar biex inwasslu l-valuri tal-UE, u avolja fl-UE hemm differenza fil-pajjiżi b'mod ġeografiku, hemm dawk il-valuri li jgħaqqduna flimkien bħala ċittadini". Falzon qalet li xogħol fuq dan il-ktieb ilu għaddej sa' mill-bidu ta' din is-sena biex issa jinsab lest biex jitqassam mal-istudenti. Il-Ministru fl-Uffiċju tal-Prim Ministru, Carmelo Abela, qal li lil hinn minn dan il-proġett huwa importanti ferm li ċ-ċittadini jkunu mgħarrga sew b'dak li għandha x'toffri l-UE, anke bħala fondi individwali. "Is-Servizzi Ewropej f'Malta hija aġenzija li taqa' taħt il-ministeru tiegħi qed tagħti din l-informazzjoni kollha … qed tgħin lil għaqdiet mhux governattivi biex jagħmlu użu minn fondi tal-UE … però mhux biss … irridu nħarsu li mmorru aktar minn hekk … eżempju, opportunitajiet ta' xogħol fl-aġenziji Ewropej … importanti li jkollna min jaspira li jaħdem hemmhekk għax hemm jibbenefika mhux hu jew hi personali biss imma anke l-pajjiż". Fl-isfond tal-Konferenza Dwar il-Futur tal-Unjoni Ewropea li għaddejja bħalissa, il-Ministru Abela qal li proġetti bħal dawn huma importanti ferm għax biex wieħed jaħdem biex itejjeb l-UE, l-ewwel irid ikun jafha mill-qrib.